MOŽNO SPRÍSTUPNIŤ

Predkladacia správa

	Zákonom č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy v znení neskorších predpisov v znení (ďalej len „zákon“) bola zriadená Rada Protimonopolného úradu Slovenskej republiky (ďalej len „Rada úradu“) ako orgán rozhodujúci o opravných prostriedkoch proti rozhodnutiam Protimonopolného úradu SR, vydaných v prvom stupni. 

Podľa § 18 zákona Radu úradu tvorí predseda rady, ktorým je predseda úradu,   podpredseda rady, ktorým je podpredseda úradu a päť členov rady, ktorí nesmú byť zamestnancami úradu.

Vzhľadom na zmenu na poste podpredsedu úradu, ktorý do 2. augusta 2004 pôsobil ako externý člen Rady úradu, je potrebné vymenovať nového člena Rady úradu. Zároveň dňom 15. novembra 2004 skončí funkčné obdobie ďalším dvom členom Rady úradu.

V prípade uvoľneného miesta člena Rady úradu po vymenovaní nového podpredsedu úradu sa novovymenovaný člen Rady úradu ujme výkonu funkcie dňom jeho vymenovania, a to len na zvyšok funkčného obdobia odchádzajúceho člena Rady, ktoré končí dňa 15. novembra 2005.

Novovymenovaní členovia Rady úradu, ktorí obsadia uvoľnené miesta po skončení funkčného obdobia už vymenovaných členov Rady úradu sa ujmú funkcie dňa 16.novembra  2004, t.j. v deň nasledujúci po uplynutí funkčného obdobia súčasných členov.

Podľa § 19 ods. 1 predseda úradu predkladá vláde Slovenskej republiky návrhy aspoň troch kandidátov na funkciu každého člena Rady úradu. V zmysle § 18 ods. 3 zákona členov Rady úradu na návrh predsedu úradu vymenúva a odvoláva vláda Slovenskej republiky. Vzhľadom na vyššie uvedené skutočnosti predsedníčka Protimonopolného úradu Slovenskej republiky predkladá návrh deviatich kandidátov, t.j. troch kandidátov na funkciu každého z členov Rady úradu. 

Všetci kandidáti na člena Rady úradu spĺňajú predpoklady na túto funkciu stanovené v § 19 ods. 2 zákona, t.j. sú občanmi Slovenskej republiky, majú vysokoškolské vzdelanie, spôsobilosť na právne úkony a sú bezúhonní.

Predsedníčka Protimonopolného úradu Slovenskej republiky navrhuje materiál na základe § 9 ods. 1 zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií) čiastočne nesprístupňovať, nakoľko niektoré časti predloženého materiálu obsahujú informácie o osobných údajoch kandidátov na člena Rady úradu. 

Vzhľadom na charakter predkladaného materiálu, v zmysle čl. 10 ods. 6 písm. a) Smernice na predkladanie materiálov na rokovanie vlády Slovenskej republiky, nebolo potrebné uskutočniť pripomienkové konanie. 

Materiál nemá finančný, ekonomický, environmentálny vplyv ani vplyv na zamestnanosť.